चुनाव आयोग ने पीएम नरेंद्र मोदी को एक और मामले में दी क्लीन चिट  
पीएम नरेंद्र मोदी को एक और मामले में क्लीन चिट
चुनाव आयोग ने दी क्लीन चिट
पाटन में दिये गए उनके भाषण को मिली क्लीन चिट
इस मामले में गुजरात के सीईओ से विस्तृत रिपोर्ट मांगी गयी थी. सीईओ की रिपोर्ट के आधार पर आयोग ने इस मामले में चुनाव आचार संहिता के उल्लंघन से जुडे़ विभिन्न पहलुओं की विस्तृत जांच के आधार पर शिकायत को सही नहीं पाया. सूत्रों के अनुसार सीईओ की रिपोर्ट में पीएम नरेंद्र मोदी (PM Narendra Modi) के भाषण से आदर्श आचार संहिता अथवा आयोग के दिशानिर्देशों और परामर्श का उल्लंघन होने की पुष्टि नहीं हुयी है. उल्लेखनीय है कि आयोग इससे पहले मोदी के खिलाफ आचार संहिता के उल्लंघन की पांच अन्य शिकायतों को गलत बताते हुये उन्हें (मोदी को) क्लीन चिट दे चुका है. इनमें महाराष्ट्र के लातूर और वर्धा में मोदी के भाषणों में सेना के शौर्य का जिक्र करके चुनावी लाभ हासिल करने की शिकायत की गयी थी. 
सूत्रों के अनुसार, एक चुनाव आयुक्त ने एक अप्रैल को वर्धा के भाषण को लेकर प्रधानमंत्री को क्लीन चिट के आयोग के फैसले पर असहमति जताई थी. इस भाषण में पीएम नरेंद्र मोदी (PM Narendra Modi) ने कांग्रेस प्रमुख राहुल गांधी पर अल्पसंख्यक बहुल वायानाड सीट से चुनाव लड़ने को लेकर निशाना साधा था और उन्होंने नौ अप्रैल को लातूर में पहली बार वोट करने जा रहे युवाओं से बालाकोट हवाई हमले तथा पुलवामा शहीदों के नाम पर वोट की अपील की थी. इन आयुक्त ने भाजपा अध्यक्ष अमित शाह को उनके नागपुर में दिये भाषण के मामले में क्लीन चिट देने पर भी असहमति प्रकट की थी. 
इस भाषण में अमित शाह  (Amit Shah) ने कथित तौर पर कहा था कि केरल की वायनाड सीट में अल्पसंख्यक, बहुसंख्यक हैं. पाटन में दिये भाषण में मोदी ने कथित तौर पर कहा था कि उन्होंने भारतीय वायुसेना के पायलट अभिनंदन वर्द्धमान की वापसी नहीं होने पर पाकिस्तान को 'परिणाम' भुगतने की चेतावनी दी. वर्द्धमान को पाकिस्तान में बंदी बना लिया था और एक मार्च को उसे रिहा कर दिया गया था. वह पाकिस्तान के लड़ाकू विमान एफ-16 का पीछा कर रहे थे. ये विमान भारतीय सीमा में प्रवेश कर गये थे और उन्होंने सैन्य प्रतिष्ठानों को निशाना बनाया था.